31993R1718
L 159/103
JURNALUL OFÍCIAL AL UNIUNII EUROPENE
REGULAMENTUL (CEE) NR. 1718/93 AL COMISIEI
din 30 iunie 1993
privind faptul generator pentru cursurile de schimb agricol utilizate în sectorul semințelor
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 3813/92 al Consiliului din 28 decembrie 1992 privind unitatea de cont și cursurile de schimb care trebuie aplicate în cadrul politicii agricole comune (1), în special articolul 6 alineatul (2),
întrucât ajutorul introdus în temeiul articolului 3 din Regulamentul (CEE) nr. 2358/71 al Consiliului din 26 octombrie 1971 privind organizarea comună a pieței în sectorul semințelor (2), astfel cum a fost modificat ultima dată prin Regulamentul (CEE) nr. 3695/92 (3), poate fi acordat pentru produsele menționate în anexa la respectivul regulament;
întrucât Regulamentul Comisiei (CEE) nr. 1546/75 din 18 iunie 1975 de stabilire a faptului generator la care ajutorul în privința semințelor devine scadent și plătibil (4), astfel cum a fost modificat ultima dată prin Regulamentul (CEE) nr. 2811/86 (5), definește faptul generator pentru cursul de schimb agricol pe baza criteriilor și dispozițiilor legale care au fost modificate fundamental de noul regim agromonetar introdus prin Regulamentul (CEE) nr. 3813/92; întrucât, în conformitate cu noile dispoziții, faptul prin intermediul căruia este realizat obiectivul economic apare în timpul recoltării și, în consecință, poate să fie considerat data de 1 august din fiecare an de comercializare; întrucât, în consecință, această dată este data faptului generator pentru cursul de schimb agricol aplicabil ajutorului pentru producătorii de semințe;
întrucât măsurile prevăzute de prezentul regulament sunt conforme cu avizul Comitetului de gestionare a cerealelor,
ADOPTĂ PREZENTUL REGULAMENT:
Articolul 1
Cursul de schimb care trebuie aplicat în cazul ajutorului prevăzut la articolul 3 din Regulamentul (CEE) nr. 2358/71 este cursul de schimb agricol în vigoare la data de 1 august a anului de comercializare pentru care este scadent ajutorul.
Articolul 2
Regulamentul (CEE) nr. 1546/75 se abrogă.
Articolul 3
Prezentul regulament intră în vigoare de la 1 iulie 1993.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 30 iunie 1993.